# ரானா லியாகத் அலி கான்

**பேகம் ரானா லியாகத் அலி கான்** ( Ra'ana Liaquat Ali Khan) பிறப்பு: 1905 பிப்ரவரி - இறப்பு: 1990 சூன் 13), **ஷீலா ஐரீன் பந்த்** ; என்ற பெயரில் பிறந்த இவர் பாக்கித்தானின் முதல் பெண்மணியாக 1947 முதல் 1951 வரை பாக்கித்தானின் முதல் பிரதமராக பணியாற்றிய லியாகத் அலிகானின் மனைவியாவார். இவர் தனது கணவருடன் பாக்கித்தான் இயக்கத்தின் முன்னணி பெண் நபர்களில் ஒருவராகவும், தொழில் பொருளாதார நிபுணராகவும், பனிப்போரின் தொடக்கத்திலிருந்து பனிப்போர் முடிவு மற்றும் பனிப்போரின் இறுதி வரை முக்கிய அரசியல்வாதியாகவும் இருந்தார்.  
1940களில் தனது வாழ்க்கையைத் தொடங்கிய ரானா பாக்கித்தானில் முக்கிய நிகழ்வுகளைக் கண்ட முன்னணி பெண் அரசியல்வாதிகளில் ஒருவராகவும் மற்றும் நாடு தழுவிய மரியாதைக்குரிய பெண் ஆளுமைகளில் ஒருவராகவும் ஆனார். இவர் பாக்கித்தான் இயக்கத்தின் முன்னணி மற்றும் முன்னோடி பெண் நபர்களில் ஒருவராக இருந்தார். மேலும், முகம்மது அலி ஜின்னாவின் கீழ் பணிபுரியும் பாக்கித்தான் இயக்கக் குழுவின் நிர்வாக உறுப்பினராகவும் பணியாற்றினார். ஜின்னாவின் பாக்கித்தான் இயக்கக் குழுவின் பொருளாதார ஆலோசகராகவும் பணியாற்றினார். பின்னர் தனது கணவர் லியாகத் கான் அலி பாக்கித்தானின் முதல் பிரதமரானபோது பாக்கித்தானின் முதல் பெண்மணி ஆனார். பாக்கித்தானின் முதல் பெண்மணியாக, புதிதாக நிறுவப்பட்ட நாட்டில் பெண்ணின் வளர்ச்சிக்கான திட்டங்களைத் தொடங்கினார். பின்னர், இவர் ஒரு தசாப்த காலம் நீடித்த ஒரு மாநிலப் பெண்ணாக தனது வாழ்க்கையைத் தொடங்கினார்.  
1970களில், இவர் சுல்பிகர் அலி பூட்டோவின் அரசியல் இயக்கத்துடன் கைகோர்த்து, அந்த நேரத்தில் பிரதமராக தேர்ந்தெடுக்கப்பட்ட சுல்பிகர் அலி பூட்டோவின் சோசலிச அரசாங்கத்தில் சேர்ந்தார். பூட்டோ மற்றும் அவரது அரசாங்கத்தின் மிகவும் நம்பகமான மற்றும் நெருக்கமான அரசாங்க மற்றும் பொருளாதார ஆலோசகர்களில் ஒருவராக இருந்த இவர், செல்வாக்குமிக்க பங்கைக் கொண்டிருந்தார். மேலும், சுல்பிகர் அலி பூட்டோ எடுத்த பல முக்கிய பொருளாதார முடிவுகளில் ஈடுபட்டார். சுல்பிகர் அலி பூட்டோ சிந்து மாகாண ஆளுநராக ரானாவை நியமித்தார். இவர் 1973 பிப்ரவரி 15 அன்று பதவியேற்றார். ரானா சிந்துவின் முதல் பெண் ஆளுநராகவும், கராச்சி பல்கலைக்கழகத்தின் முதல் வேந்தராகவும் இருந்தார். 1977ஆம் ஆண்டில், பூட்டோ மற்றும் அவரது கட்சியுடன் ரானாவும், 1977ஆம் ஆண்டு நாடாளுமன்றத் தேர்தலில் வெற்றி பெற்றார். ஆனால் பாக்கித்தான் இராணுவத்தின் இராணுவத் தளபதி ஜெனரல் ஜியா-உல்-ஹக் விதித்த இராணுவச் சட்டத்தின் காரணமாக ஆட்சிக்குரிய பதவியை ஏற்கவில்லை. 1990ஆம் ஆண்டில் இறக்கும் வரை பாக்கித்தானின் பெண்களின் சமூக மற்றும் பொருளாதார நலனுக்காக ராணா தனது வாழ்க்கையை அர்ப்பணித்தார். ஷீலா ஐரீன் பந்த் லக்னோ பல்கலைக்கழகத்தில் பயின்றார். அங்கு இவர் 1927இல் பொருளாதாரத்தில் இரட்டை முதல் வகுப்பு கௌரவ இளங்கலை பட்டம் மற்றும் மத ஆய்வுகளில் கல்வியியல் பட்டம் பெற்றார். பின்னர், இவர் 1929இல் பொருளாதாரம் மற்றும் சமூகவியலில் ஹானர்ஸ் உடன் இரட்டை முதுகலைப் பட்டம் பெற்றார். கொல்கத்தா மறைமாவட்ட கல்லூரியில் ஆசிரியர் சான்றிதழ் பாடநெறியை முடித்த பின்னர் கோகலே நினைவு பள்ளியில் ஆசிரியராக தனது வாழ்க்கையைத் தொடங்கினார். முதுகலைப் பட்டத்திற்குப் பிறகு, பந்த் 1931இல் தில்லியின் இந்திரபிரஸ்தா கல்லூரியில் பொருளாதார பேராசிரியராக நியமிக்கப்பட்டார். 1931ஆம் ஆண்டில் இந்திரப்பிரஸ்தா கல்லூரியில் சட்டம் மற்றும் நீதி குறித்த சொற்பொழிவு நிகழ்த்த அங்கு வந்தபோது பந்த் லியாகத் அலி கானை சந்தித்தார். 1932 திசம்பரில், இவர் இஸ்லாமிற்கு மாறி லியாகத் அலிகானை மணந்தார். திருமணத்தின் பின்னர் இவர் தனது பெயரை ஷீலா ஐரீன் பந்த் என்பதிலிருந்து பேகம் ரானா லியாகத் அலிகான் என்று மாற்றிக் கொண்டார். முஸ்லீம் லீக்கின் மறுசீரமைப்பின் பின்னர், பேகம் ரானா பிரித்தானிய இந்தியப் பேரரசின் முஸ்லீம் பெண்கள் சமுதாயத்தில் அரசியல் நனவை உருவாக்கும் பணியில் தன்னை ஈடுபடுத்திக் கொண்டார். இந்த நேரத்தில், ரானா ஜின்னாவின் செயற்குழுவின் நிர்வாக உறுப்பினராகி, அதில் பொருளாதார ஆலோசகராக பணியாற்றினார். 1947ஆம் ஆண்டில் இந்திய முஸ்லிம்களுக்காக பாக்கித்தான் உருவாகும் வரை பாக்கித்தானுக்கு விடுதலை மற்றும் ஆதரவிற்கான இவரது போராட்டம் தொடர்ந்தது.